
Διαχρονική ταυτότητα του τόπου της καρδιάς μας 

Ομιλία-περιηγήσεις με την Κοινο_Τοπία 
Η Εταιρεία Κοινωνικής Δράσης και Πολιτισμού Κοινο_Τοπία www.koinotopia.gr στα πλαίσια της προαγωγής του Πολιτισμού και της γνωριμίας με ιστορικές αναφορές στην πόλη της Πάτρας διοργανώνει ομιλία με θέμα: Διαχρονική ταυτότητα του τόπου της καρδιάς μας με την ιστορικό-φιλόλογο Γιώτα Καΐκα-Μαντανίκα την Τετάρτη 5 Απριλίου στις 7.30μμ στον πολυχώρο της Καραϊσκάκη 153, ισόγειο (μεταξύ Πατρέως και Γεροκωστοπούλου). Θα ακολουθήσουν περιηγήσεις στην πόλη με βιωματική προσέγγιση σ’ αυτά που θα έχουν λεχθεί.
Στην ομιλία αλλά και στις περιηγήσεις μπορούν να μετάσχουν άτομα από 12 ετών, δωρεάν, αλλά με κράτηση θέσης η οποία εξασφαλίζεται στο 2610.622250 ωράριο γραμμα- τείας Δευτέρα, Τρίτη, Τετάρτη 11πμ-2μμ και Πέμπτη, Παρασκευή 7-9μμ, τις άλλες ώρες στο 2610.277171 καθώς και στο info@koinotopia.gr. Θα ακολουθηθεί σειρά προτεραιότητας. 

Η δράση αυτή εντάσσεται σε ένα διαχρονικό σχεδιασμό του συλλόγου που στόχο έχει την προσέγγιση ιστορικών, κοινωνικών και πολιτιστικών χαρακτηριστικών της Πάτρας ανασύροντας μνήμες με τη βοήθεια συμπολιτών με ειδίκευση γνωστικού αντικειμένου.
Η ομιλία της Γιώτας Καΐκα-Μαντανίκα θα είναι ένα ταξίδι στο χρόνο από την αρχαιότητα έως σήμερα. Ένα ταξίδι που περιέχει μνήμες και εικόνες της πόλης μας. Είναι αυτές που βλέπουμε στις αρχαιότητες που συναντάμε σε διάφορα σημεία της πόλης, αλλά και κτίρια, πλατείες, τοπωνύμια κ.λ.π. που έχουν μείνει μέχρι και σήμερα και τα προσπερνάμε στην περιδιάβασή μας. Είναι κείμενα, εικόνες από περιηγητές, ζωγράφους, φωτογραφίες κ.α. από τα οποία αντλούμε πληροφορίες για την Πάτρα. Είναι σημεία της πόλης, που κάποιοι γνωρίσαμε, όταν είμασταν παιδιά, πριν η πόλη περάσει στη φάση της αντιπαροχής. 



Η ομιλία αυτή απευθύνεται σε όλους τους πατρινούς και όχι μόνο. Και σε αυτούς που γεννήθηκαν και σε αυτούς που ζουν εδώ, προερχόμενοι από διάφορα μέρη της Ελλάδας ή και του εξωτερικού. Και τούτο, γιατί η Πάτρα έγραψε την «ωραία της εποχή» το 19ο αιώνα από Έλληνες και ξένους, πλούσιους και φτωχούς, που η «μαυρομάτα της» τους έφερε εδώ φτιάχνοντας μία πόλη κέντρο του εμπορίου της σταφίδας. Η ομιλία έχει σκοπό να μάθουμε την ιστορία της, να την αγαπήσουμε πραγματικά και να ενδιαφερθούμε περισσότερο γι’ αυτήν.  

Στις (3) περιηγήσεις που θα ακολουθήσουν, η πρώτη στις 9 Απριλίου, θα αναφερθούμε σε πρόσωπα και πράγματα που υπάρχουν στην πόλη και καθημερινά τα προσπερνάμε, χωρίς να ξέρουμε την ιστορία τους. Υπάρχουν πολλά και για τους άρχοντες της πόλης, αλλά και το λαό, που συνέβαλε τα μέγιστα σε αυτόν τον τόπο. Είναι αυτά τα σημεία της πόλης, που μας καλούν να σταθούμε και να «μιλήσουμε» μαζί τους.

Η Γιώτα Καΐκα-Μαντανίκα γεννήθηκε στην Πάτρα. Σπούδασε στο Τμήμα Ιστορίας και Αρχαιολογίας του Αριστοτελείου Πανεπιστημίου Θεσσαλονίκης. Υπηρέτησε ως καθηγήτρια στη Μέση Εκπαίδευση επί 22 έτη. Ασχολείται επί σειρά ετών με την ιστορία της Πάτρας. 

